Казка трынаццатая.   
  
Ластаўчыны дзеткі  
(Казкі Лесавічка)  
*Яраслаў Пархута*

Над акном музычнай школы жылі ластаўкі. Калі іхнія дзеткі былі яшчэ малыя, усё ішло добра. А падраслі — бацькам трывожна стала: малеча пачала рвацца з гнязда і прыслухоўвацца, як вучні спевы ды музыку пасцігаюць. Іншае ластавяня так высунецца з гнязда, што, здаецца, яшчэ хвіліна —і на зямлі апыніцца.

Надакучыла бацькам пільнаваць ластавянят і вырашылі яны на ўсякі выпадак конскім воласам за ножкі папрывязваць іх. Маўляў, цяпер ніводнае не страціцца.

Пакуль у школе развучвалі сальфеджыо, яшчэ туды-сюды было. А калі вучні добра спяваць сталі — ластавянят аніякае валоссе ўтрымаць не магло. Так і рваліся з гнязда, так і рваліся!

Бацькі нарэшце сказалі:

— Ляціце! Толькі не абсаромце нас.

Шухнулі ластавяняты на волю — і адразу сталі насіцца над сялом ды ўмельства сваё паказваць. Шчабечуць на ўсе лады! А здаволяцца — на правады пасядуць. Здалёк глядзеліся, нібы ноты ў спеўніку. Бацькі радаваліся: на карысць навука пайшла!

А Верабей з Вераб'іхаю ўсумніліся:

— А ці могуць яны дорэміфасолю зрабіць?!

Ластавяняты пераляцелі з провада на провад і паказалі, на што здатныя.

— Нічога не скажаш! — пахвалілі вераб'і ды кінуліся збіраць сваю сям'ю. Каб даказаць, што і вераб'яняты не лыкам шытыя. Але як ні стараліся тыя, як ні пераляталі з провада на провад, у іх так нічога і не атрымалася — ні дорэміфасолі, ні сольфамірэдо. Яшчэ горай спявалі яны:

— Чык-чырык! — усё, што маглі вераб'яняты.

— Бо далекавата ад школы музычнай выхоўваліся, — сказалі Верабей з Вераб'іхаю і вырашылі не адставаць ад ластавак.

Наступнай вясной, калі ластаўкі яшчэ не вярнуліся з выраю, Верабей з Вераб'іхаю занялі ластаўчына гняздзечка, што над школьным акном пуставала, займелі дзетак і пачалі, не апераных нават, прымушаць слухаць і сальфеджыо, і спевы, і музыку. Але ніводнае з вераб'янят не магло засвоіць тую навуку. Не атрымлівалася нічога, акрамя таго ж: «Чык-чырык!..»

Прыляцелі ластаўкі, убачылі, што робіцца ў іхняй хатачцы, ды сварыцца на вераб'ёў не сталі, толькі сказалі:

— Акром жадання, трэба яшчэ хоць трошачкі здольнасці мець!.. I пачалі будаваць сабе новае гняздзечка.

…Мінулі гады, а вераб'і па сённяшні дзень усё, што могуць, — гэта чырыкаць.